Biggy se ‘Dames’ kraai koning op Top-20Biggy se treffer “Dames” het Afrikaanse musiekliefhebbers gaande. (Foto: Instagram) “Dames, sê my wat jou naam is. My naam is Adriaanus.” Dié refrein is tans sekerlik een van die bekendste lirieke in Afrikaanse musiek en die oorsprong van talle tong-in-die-kies‑video’s en memes op sosiale media. Dit is ook dan geen wonder dat Biggy se “Dames” vandeesweek heel bo aan die Maroela Media Afrikaanse Top‑20 pronk nie! Dié snit verskyn al ŉ geruime tyd op die Top‑20, maar die snit se gewildheid aanlyn het die afgelope week die hoogte ingeskiet en Afrikaanse musiekliefhebbers kan nie genoeg van dié kletsrymer se treffer-enkelsnit kry nie. Boonop het “Dames” verlede week die eerste Afrikaanse liedjie geword wat die nommer een‑posisie bereik het op al die UMGSA-musiekstromingsplatforms. Bok van Blerk, Elandré en Ruhan du Toit maak hierdie week hulle toetrede tot die Top‑20. Ruhan, voorheen deel van Touch of Class, het vanjaar die groot besluit geneem om op sy solo‑loopbaan te fokus. Sy eerste enkelsnit, “As jy dink jy weet”, beklee die 13de posisie op die week se Top‑20. Bok van Blerk se nuutste album, Hoor ons!, is einde Augustus bekendgestel, en sy eerste enkelsnit vanaf die nuwe album doen reeds baie goed met aanlyn verkope. Die musiekvideo van die lied word ook binnekort bekendgestel. In vandeesweek se Maroela Media Afrikaanse Top‑20 is daar drie snitte wat styg, 12 wat daal, twee wat onveranderd bly en drie nuwe liedjies wat hul toetrede maak.